## L’Institut Valencià de Cultura dona suport al curtmetratge valencià en el Festival Internacional de Clermont-Ferrand

*** L’IVC tindrà un espai dins del mercat del festival francés per a donar a conéixer el catàleg de promoció ‘Curts’
* *De sucre* i *Ruth*, dos dels tres curts espanyols seleccionats per a la secció oficial del festival, tenen participació valenciana**

La Conselleria d’Educació, Cultura, Universitats i Ocupació, a través de l’Institut Valencià de Cultura, dona suport a la participació del curtmetratge valencià en el Festival Internacional de Curtmetratges de Clermont-Ferrand, un dels certàmens especialitzats en el xicotet format més importants del món, que se celebra fins al 8 de febrer.

El director general de l’Institut Valencià de Cultura, Álvaro López-Jamar, ha assenyalat que l’IVC tornarà a tindre enguany “un espai propi en el Mercat Internacional del Curtmetratge del Festival de Clermont-Ferrand, dins de l’àrea ‘Shorts from Spain’ de l’Institut de la Cinematografia i de les Arts Audiovisuals (ICAA), juntament amb les delegacions d’altres comunitats autònomes. El propòsit és donar a conéixer als professionals que visiten el mercat el primer volum de 'Curts 2025', editat recentment”.

López-Jamar també ha indicat que este espai de l’IVC és també “un punt de trobada perquè els curtmetratgistes valencians puguen contactar amb representants d’empreses productores, distribuïdores i exhibidores del tot el món, així com amb les principals plataformes televisives internacionals. L’objectiu no solament és donar a conéixer la producció actual de curtmetratges sinó incentivar la coproducció nacional i internacional”.

**Catàleg ‘Curts’**

Amb dos edicions anuals, ‘Curts’ és el catàleg amb el qual l’Institut Valencià de Cultura promociona el curtmetratge valencià tant en festivals de cine nacionals i internacionals, com en altres fòrums i esdeveniments de la indústria audiovisual.

Els quatre curtmetratges de ficció del primer volum del catàleg Curts 2025 que es presenten en el mercat del festival francés són *Las niñas mayores no tienen miedo*, dirigit per Alba Crespo; *Pikachu*, dirigit per Ben Fernández; *(Pre)sentiment*, dirigit per Marisa Crespo i Moisés Romera; i *Switched on*, dirigit per Iván Fernández de Córdoba. També es presenten dos curts d’animació: *Marcharse*, dirigit per Miguel Medrano, i *Sweet Cabanyal*, dirigit per Anna Juesas i Sonia Sánchez, amb els estudiants de Barreira Arte y Diseño.

Al marge de la promoció del catàleg ‘Curts’, l’IVC també estarà present en els fòrums de debat, conferències, reunions de productors, projeccions especials i presentacions de projectes que s’organitzen en el Mercat Internacional de Curtmetratge de Clermont-Ferrand del 3 al 6 de febrer.

**Dos curts valencians en la secció oficial**

En esta edició del festival, Espanya compta amb tres curts seleccionats per a la secció oficial. Dos d’estos tenen participació valenciana.

*Ruth*, escrit i dirigit per la cineasta alacantina Sonia Martí Gallego i produït per Debut Films, conta la història d’una jove londinenca que viatja al xicotet poble de la seua nóvia espanyola, Ruth, morta en un accident. L’òpera prima de Martí Gallego va obtindre el premi al millor curtmetratge en el festival Abycine i el premi al millor curt de ficció en Quartmetratges.

*De sucre*, escrit i dirigit per la dramaturga catalana Claudia Cedó i coproduït per Rafa Molés i Pepe Andreu per a la valenciana Suica Films, juntament amb Lastor Media, té com a protagonista Maria, una dona amb discapacitat intel·lectual i el desig de ser mare. La incomprensió de la seua família i la fundació a on viu la portaran a una lluita pel seu dret a la maternitat.

*De sucre* es va estrenar en la passada edició de la Seminci i després va ser seleccionat per a la secció oficial de curtmetratges del Tallinn Black Nights Film Festival d’Estònia. En els dos festivals va obtindre una menció especial del jurat.

Fecha: 04/02/2025